Net toetse, geen eksamens vanjaar vir gr. 10, 11Argieffoto Luidens ’n omsendbrief deur die departement van basiese onderwys sal leerders in gr. 10 en 11 aan die einde van vanjaar nie oudergewoonte eksamen skryf nie, maar eerder “gekontroleerde toetse” in hul onderskeie vakke. Dit is weens die grootskaalse ontwrigting wat die algehele landwye afsondering en die koronavirus op die akademiese jaar gehad het. Elijah Mhlanga, woordvoerder van die departement van onderwys, het die egtheid van die omsendbrief Woensdagoggend aan Maroela Media bevestig. Luidens die brief het onderrigtyd vanjaar verlore gegaan weens die skole wat vir vier weke gesluit was waarna leerders om die beurt begin skoolgaan het om hul kans om infeksie te verminder. Dít het daartoe gelei dat nie alle leerders dieselfde gewig van die kurrikulum gedek het nie. Die departement het dus besluit dat gekontroleerde toetse deur die leerders se onderskeie onderwysers opgestel moet word en slegs werk sal dek wat die leerders reeds behandel het. Die toets behoort tog ’n wesenlike deel van die kurrikulum dek, word daar in die brief verduidelik. Eksamenvraestelle word gewoonlik deur die departement opgestel en alle leerders skryf dieselfde vraestel. Luidens die brief sal die gekontroleerde toetse ook minder gewig as ’n eksamen in die assessering van ’n leerder dra terwyl skoolgebaseerde assessering meer gewig sal dra. Die gewig vir die eksamen, wat vanjaar as ’n toets geskryf sal word, word nou van 75% tot 40% verminder terwyl die gewig vir skoolgebaseerde assessering van 25% tot 60% verhoog word. Volgens die departement sal leerders in gr. 10 slegs gekontroleerde toetse van een uur lank skryf terwyl gr. 11’s gekontroleerde toetse van twee uur lank sal skryf. Hoewel die aantal toetse in fundamentele vakke soos wiskunde en tale dieselfde bly as in ŉ eksamen, sal die tyd wat toegeken word om die toets te skryf, verminder word. Keusevakke se toetse word tot een toets per vak beperk. Die skryf van dié toetse is steeds onderworpe aan die protokolle wat moderering betref om te verseker dat daar aan standaarde voldoen word.